Det var ikke i orden, at en skoleleder og viceinspektør fra Strandmølleskolen gennemgik ni elevers søgehistorik på private computere. Det slår Datatilsynet nu fast.

Skolens ledelse ledte efter pornosider, som drengene fra 7. klasse skulle have været på, men de fandt ikke noget.

Skolen har forklaret, at åbningen af søgehistorikken var et pædagogisk tiltag, men Datatilsynet mener ikke, at det var lovligt.

"Det må i denne sag lægges til grund, at Strandmølleskolen ikke har indhentet et udtrykkeligt samtykke fra eleverne og/eller elevernes forældre," skriver Datatilsynet i sin afgørelse.

"Det er Datatilsynets opfattelse, at den skete behandling hverken levede op til saglighedskravet i persondataloven, proportionalitetskravet eller interesseafvejningsreglen."

En af drengenes mødre fortæller i en vidneforklaring, at hun, efter sønnen havde fortalt hende om episoden, havde udbrudt "jamen det var jo min pc".

En anden forælder blev i oktober sidste år dømt for injurier mod skolelederen, fordi han kritiserede skolen for at krænke sønnens privatliv.

Øget tilsyn efter flere sager

Strandmølleskolen kom under tilsyn, efter den samme skoleleder i december 2014 hev to drenge op foran andre elever til et julearrangement. Her satte han drengene ned i plasticposer og talte om at klippe deres tissemænd af, fordi de ikke havde nissehuer på. Et år senere kom skolen igen i medierne i forbindelse med pornosagen.